पाठ 3
रूथ कापणीच्या शेतांत
शिक्षक मार्गदर्शिका  ·  पाहा, ऐका आणि जगा – पुस्तक 4: देवाचे सेवक
	उद्देश
	देवाने नामी आणि रूथ यांची तरतूद कशी केली हे मुलांना दाखवणे.

	शास्त्रवाचन
	रूथ 2:1-23

	पाठांतर वचन
	स्तोत्र 121:3
तो तुझा पाय घसरू देणार नाही – तुझे रक्षण करणारा झोपणार नाही…



पाठाचे सादरीकरण
सुरुवात
निर्वासित आणि विस्थापित लोकांना खायला कसे मिळते असे वर्गाला विचारा. आपल्याला माहीत आहे की निर्वासित ज्या देशात पळून गेले असतात त्या देशाचे सरकार अनेकदा इतर सरकारांकडे आणि मदत संस्थांकडे मदत मागते. पण सर्वप्रथम कुटुंबे एकमेकांना मदत करण्याचा प्रयत्न करतात.
पाठातील मुख्य मुद्दे
	1.नामी आणि रूथ खूप गरीब होत्या. त्या बेथलेहेममध्ये पोहोचल्या तेव्हा कापणीचा काळ होता, म्हणून रूथने शेतांत जाऊन कापणी करणाऱ्यांच्या हातून पडलेले उरलेले धान्य वेचण्याची तयारी दाखवली (2:2-3).
	2.रूथ ज्या शेतात गेली त्याचा मालक बवाज नावाचा एक श्रीमंत माणूस होता. तो शेतात आला तेव्हा त्याने तिथे काम करणाऱ्या परदेशी स्त्रीला पाहिले (2:4-5). चित्र 3 दाखवा.
	3.बवाजाने ही स्त्री कोण आहे असे विचारले आणि कापणी करणाऱ्यांवर देखरेख करणाऱ्या माणसाने रूथविषयी खूप चांगले सांगितले (2:5-7).
	4.बवाज श्रीमंत माणूस असूनही आणि रूथ परदेशातील गरीब तरुण स्त्री असूनही बवाज तिच्याशी दयाळूपणे बोलला आणि त्याने तिला खूप मदत केली (2:8-9).
रूथने आपली सासू नामीची काळजी कशी घेतली हे पाहून बवाज खूप प्रभावित झाला (2:10-13).
	5.बवाजाने रूथला पुरेसे खायला मिळेल याची खात्री केली आणि तिची नीट काळजी घेण्याच्या खास सूचना आपल्या कामगारांना दिल्या (2:14-16).
	6.त्या संध्याकाळी रूथ 20 लिटरपेक्षा जास्त धान्य (म्हणजे दोन मोठे डबे) घरी घेऊन गेली. ती ते घरी कशी घेऊन गेली आणि नामीला कसे दाखवले ते वर्णन करा (2:17-18). ती संध्याकाळ खूप आनंदाची असली पाहिजे.
	7.रूथने बवाजाच्या शेतांत काम केले हे नामीने ऐकले तेव्हा तिला आनंद झाला आणि तिने परमेश्वराची स्तुती केली. कारण बवाज नामीच्या मृत पतीचा नातेवाईक होता, म्हणजे तो त्यांचा जवळचा नातेवाईक होता (2:19-20).
	8.रूथ कापणीचा काळ संपेपर्यंत बवाजाच्या शेतांत काम करत राहिली (2:21-23).
कथेला आपला प्रतिसाद
स्वतःसाठी आणि आपल्या सासूसाठी अन्न मिळवण्यासाठी ती खूप थकवणारे श्रम करायला तयार आहे हे रूथने दाखवल्यावर देवाने तिला बवाजाच्या शेतांत काम करायला मार्गदर्शन केले.
हडसन टेलर हे चीनमधील एक प्रसिद्ध ख्रिस्ती मिशनरी होते. आपल्या सर्व गरजांसाठी लोकांकडे मागण्याऐवजी देवाकडे प्रार्थना करण्यावर त्यांचा विश्वास होता. एके दिवशी त्यांचा स्वयंपाकी त्यांच्याकडे आला आणि म्हणाला, “आपण तांदळाची शेवटची पिशवी उघडली आहे.” याचा अर्थ त्यांचे अन्न जवळजवळ संपले होते. हडसन टेलर यांनी उत्तर दिले, “तर मग आपल्या गरजा भागवण्याची परमेश्वराची वेळ नक्कीच जवळ आली असली पाहिजे.” त्यांचा शेवटचा तांदूळ वापरून संपण्यापूर्वीच एका मित्राने जे काही लागेल ते विकत घेण्यासाठी त्यांना काही पैसे पाठवले!
देवाने नामी आणि रूथ यांची तरतूद केली. त्याने हडसन टेलर आणि त्यांच्या कुटुंबाची तरतूद केली. तो आज आपली तरतूद करतो. त्यांच्या जीवनात देवाच्या तरतुदीचे एखादे उदाहरण ते देऊ शकतात का असे वर्गाला विचारा. तुमच्याकडेही सांगण्यासाठी एक उदाहरण असले पाहिजे.
पाठांतर वचन पक्के करा
पाठ 1 आणि 2 च्या पाठांतर वचनांची उजळणी करा.
सत्र संपवण्यासाठी आपण नामीचे उदाहरण (2:20) पाळू या: आपली तरतूद केल्याबद्दल देवाची स्तुती करू या. तो यासाठी ज्या लोकांचा उपयोग करतो त्यांच्याबद्दलही आपण देवाचे आभार मानू या.
पाठ 3 – रूथ कापणीच्या शेतांत	पान 




